Krænkende videoer: Højesteret dømmer 20-årig skyldig i deling af børneporno | Indland | DR
Krænkende videoer: Højesteret dømmer 20-årig skyldig i deling af børneporno
Den 20-årige mand straffes med 40 dages betinget fængsel og skal betale 12.000 kroner i erstatning.
11. jan. 2019 kl. 12.01
En 20-årig mand er fundet skyldig i at have delt børneporno.
Manden har i et år været anklaget for at have spredt børneporno, fordi han for tre år siden sendte to videoer med seksuelt krænkende optagelser af en 15-årig pige og dreng videre til mindst 35 bekendte på Messenger.
I byretten og landsretten blev han straffet med 40 dages betinget fængsel for udbredelse af børneporno - noget der også giver en plet på børneattesten, så man ikke må arbejde med børn og unge i ti år.
Højesteret stadfæster landsrettens dom, så han bliver straffet med 40 dages betinget fængsel med en prøvetid på et år.
Samtidig skal den 20-årige betale 10.000 kroner til kvinden, der sås på videoen, og 2.000 kroner til manden, lyder det i Højesteret.
Optagelser stammer fra 2015
Videomaterialet stammer fra 2015, hvor en gruppe unge optog nogle meget voldsomme seksuelle handlinger på en privat adresse i Nordsjælland.
To af de unge delte dengang videoerne, og siden er materialet blevet delt omkring 5.000 gange på Messenger.
I 2016 fik de to unge drenge bøder på 2.000 kroner for at have delt børneporno "i mindst et tilfælde".
Men dengang blev der ikke sat en stopper for delingerne. Derfor har de to personer på videoerne kæmpet en lang og sej kamp for at få slettet materialet. Noget de har følt sig ret alene med.
Facebook satte skub i sagen
Efter en henvendelse fra Facebook gik politiet ind i sagen. Over 1.000 unge blev sigtet for at have delt videomaterialet for et år siden.
De har nu ventet et år på at finde ud af, hvad der skulle ske med deres sag, mens i alt ni prøvesager har kørt gennem retssystemet.
Her er det blevet vurderet, om der er tale om udbredelse af børnepornografisk materiale, eller om der blot er tale om en overtrædelse af reglerne for, hvad man må dele af billeder og video uden andre folks accept.
Byretter og landsretter landet over er kommet frem til forskellige resultater.
Nogle er blevet frikendt for anklagerne om børneporno - blandt andet fordi noget af videomaterialet har været sløret, og det har været svært at vurdere, om personerne har været over eller under 18 år. Andre er blevet dømt.
Dagens dom i Højesteret skal fungere som rettesnor for de mange sager, der venter.